BCCI-কে খোঁচা! শামির হয়ে সওয়াল করে বিরাট মন্তব্য সৌরভের

ওয়েব ডেস্ক: নিজেকে বারবার প্রমাণ করেও ভারতীয় দলে (India Cricket Team) উপেক্ষিত বাংলার পেসার মহম্মদ শামি (Mohammed Shami)। ঘরোয়া ক্রিকেট থেকে বিশ্বকাপ- যেকোনও মঞ্চে বাইশ গজে আগুন বোলিং করে একের পর এক উইকেট শিকার করেছেন তিনি। কিন্তু তারপরেও নির্বাচকদের নজরে আসেননি তিনি। তবে এবার বাংলার এই উপেক্ষিত বোলারের হয়ে সওয়াল করলেন কিংবদন্তি বাঙালি ক্রিকেটার সৌরভ গঙ্গোপাধ্যায় (Sourav Ganguly)। জাতীয় দলের প্রাক্তন অধিনায়ক মনে করেন, ভারতীয় দলে মহম্মদ শামির জায়গা পাওয়া উচিত।

সোমবার লন্ডন-ভিত্তিক এআই চালিত স্পোর্টস কোচিং সংস্থা ‘কাবুনি’-র গ্লোবাল ব্র্যান্ড অ্যাম্বাসাডর হিসেবে নির্বাচিত হওয়ার পর সৌরভ বলেন, “শামি অসাধারণ বোলিং করছে। ও পুরোপুরি ফিট, এবং সেটা আমরা রঞ্জি ট্রফিতেই দেখেছি। তিনটে ম্যাচে একাই ম্যাচ জেতাচ্ছে বাংলাকে।” সৌরভ আরও বলেন, “আমি নিশ্চিত নির্বাচকরা নজর রাখছেন। যদি আমার মতামত চান, শামির দক্ষতা ও ফিটনেস— দুটোই আগের মতোই আছে। আমি চাই টেস্ট, ওয়ানডে, টি-২০ – তিন ফরম্যাটেই ও খেলুক।”

আরও পড়ুন: বিশ্বরেকর্ড! বাইশ গজে বিরল নজির মেঘালয়ের এই অনামি ক্রিকেটারের

উল্লেখ্য, এবারের রঞ্জি ট্রফির ৩ ম্যাচে ৯১ ওভার বল করে ১৫ উইকেট নিয়েছেন শামি। প্রথম দুই ম্যাচে তাঁর দুর্দান্ত পারফরম্যান্সের জেরে টানা জয় পেয়েছে বাংলা। যদিও ত্রিপুরার বিরুদ্ধে কোনও উইকেট পাননি বাংলার এই তারকা পেসার। গত্র ওডিআই বিশ্বকাপের পরই গোড়ালির অস্ত্রোপচার হয়েছিল তাঁর। সেই বিশ্বকাপেই তিনি ২৪ উইকেট নিয়ে হয়েছিলেন সর্বাধিক উইকেটশিকারি বোলার।

তবে আগামী ছ’মাসে ভারতের কোনও লাল বলের সিরিজ নেই। ফলে অনেকেই মনে করছেন, ওভালে অস্ট্রেলিয়ার বিরুদ্ধে বিশ্ব টেস্ট চ্যাম্পিয়নশিপ ফাইনালই হয়তো শামির শেষ টেস্ট হয়ে থাকবে। কারণ এর মধ্যে প্রশংসনীয়ভাবে ভারতীয় দলে উঠে এসেছেন প্রসিদ্ধ কৃষ্ণ ও আকাশ দীপ। আবার ২০২৭ সালের একদিনের বিশ্বকাপের আগে শামির বয়স ও চোটের প্রবণতাও নির্বাচকদের সিদ্ধান্তে প্রভাব ফেলতে পারে।